कार्कीले आईओसी अध्यक्षसँग खेलबारे छलफल गर्ने
इन्टरनेसनल स्कुल स्पोर्ट्स फेडेरेसन (आईएसएफ) का केन्द्रीय सदस्य राजकुमार कार्कीले अन्तर्राष्ट्रिय ओलम्पिक कमिटी (आइओसी) का अध्यक्ष थोमस बाचसँग स्विट्जरल्यान्डको लुसानमा भेट गर्ने भएका छन् ।
काठमाडौँ — इन्टरनेसनल स्कुल स्पोर्ट्स फेडेरेसन (आईएसएफ) का केन्द्रीय सदस्य राजकुमार कार्कीले अन्तर्राष्ट्रिय ओलम्पिक कमिटी (आइओसी) का अध्यक्ष थोमस बाचसँग स्विट्जरल्यान्डको लुसानमा भेट गर्ने भएका छन् ।यही जनवरी ८ देखि १० सम्म हुने आईएसएफको केन्द्रीय कार्यसमिति बैठकमा भाग लिन आईओसी अध्यक्ष बाच पनि लुसानमा आउने छन् ।विश्वभरका विद्यार्थी खेलाडीको संगठनको रूपमा रहेको आईएसएफ आईओसीको सदस्य संस्था भएकाले बाच उक्त बैठकमा आउन लागेका हुन् ।त्यस दौरान नेपाली खेलकुदको विषयमा कुरा गर्नका लागि बाचसँग समय मिलाइएको र आईओसीमार्फत नेपाली खेलकुदलाई गर्ने सहयोगको विषयमा पहल गरिदिन छलफल गर्ने सदस्य कार्कीले जनाएका छन् ।बैठकमा कार्कीले आईएसएफ सोलिडारिटी प्रोजेक्टको कार्यपत्र पेस गर्ने तथा दक्षिण एसियाको डेभलपमेन्ट प्रोजेक्टबारेमा कार्यपत्र प्रस्तुत गर्नेछन् ।नेपाल विद्यालय खेलकुद महासंघका महासचिव रहेका कार्की आईएसएफमा सन् २०२२ मा केन्द्रीय समितिका निर्वाचित भएका थिए ।त्यसपछि कार्की आइएसएफको तेक्वान्दो टेक्निकल कमिसन अध्यक्षमा चुनिएका थिए । उक्त कमिटीले विश्वभरका विद्यालयको तेक्वान्दो खेल सञ्चालन गर्नेछ ।आईएसएफको एउटा सक्रिय सदस्य रहेको नेपालले आईएसएफका हरेक प्रतियोगितामा सहभागिता जनाउँदै आएको छ ।